Stemdag vreedsaam | Netwerk24
Deur Madli Grobbelaar 14 Mei 2019 06:01
Maria Smit (102) van Steynrus, wat nog op haar eie woon, het verlede Woensdag haar stem in die Steynrus-stadsaal uitgebring. Francois de Jonge (links), help Smit hier om haar kruisie te trek, terwyl en ’n verkiesingsbeampte, Letuba Tladi (regs), wys waar watter stembrief geplaas moet word. Foto: Verskaf
Die nasionale verkiesing vir 2019 is amptelik iets van die verlede en die verkiesing het in die Kroonstad omgewing te midde van gure weer vreedsaam verloop.
Veiligheidsmaatreëls is egter in Viljoenskroon by stempunte verskerp nadat betogings verlede Dinsdag weer op die dorp uitgebreek het.
’n Saal aangrensend aan die stadsaal in Viljoenskroon wat as stemlokaal sou gedien het, is afgebrand.
OVK-woordvoerder Mmabatho Rasengane het bevestig dat die groot saal wel as stem­lokaal gebruik is. Polisieversterkings het toegesien dat die stemmery in Viljoenskroon verlede Woensdag normaal kon voortgaan.
In Brentpark waar inwoners sedert Maart in opstand gekom het oor swak dienslewering, het die verkiesing sonder enige gewelddadige voorvalle plaasgevind.
Sommige inwoners moes egter in die reën en koue stap om hul kruisies te gaan trek.
Die verkiesing het ook in Maokeng, Kroonstad en Steynsrus vlot verloop nadat die gebiede die afgelope tyd ook onder gewelddadige diensleweringbetogings deurgeloop het.
Maria Smit (102), ’n inwoner van Steynsrus, is waarskynlik een van die oudste inwoners wat gaan stem het. Smit het daarop aangedring om te stem en behulpsame inwoners het seker gemaak dat sy haar kruisie kon gaan trek.